BARNEHAGENS PLAN FOR PSYKOSOSIALT BARNEHAGEMILJØ

Barnehagen skal ivareta det enkelte barnets rett til et trygt og godt barnehagemiljø.

I barnehagen skal det jobbes systematisk og aktivt for å utvikle sosial kompetanse og å forhindre utestenging eller mobbing. Det skal skapes et trygt miljø for alle barna i barnehagen med oppvakte og tydelige ansatte.

**SOSIAL KOMPETANSE**

En av de viktigste oppgavene i barnehagen er å hjelpe barna til å utvikle gode holdninger, tilegne seg ferdigheter og få kunnskaper om seg selv og andre. Dette er grunnlaget for sosial kompetanse. Ansatte skal lære barna gode mestringsstrategier, og støtte barna når relasjoner utfordres. Barna trenger at de ansatte i barnehagen hjelper dem med å regulere og korrigere adferd slik at ikke utagerende adferd eller tilbaketrekning blir et mønster.

Definisjon av mobbing:

Mobbing av barn er handlinger fra voksne og/eller barn som hindrer opplevelsen av å høre til, å være en betydningsfull person i fellesskapet og muligheten til medvirkning.

**(Ingrid Lund)**

Vi ønsker å forhindre mobbing og skape et trygt miljø for barna i vår barnehage med aktive og tydelige voksne:

* Som er sitt ansvar bevisst når det gjelder å forebygge og slå ned på mobbing(nulltoleranse).
* Som skaper et barnehagemiljø der barn og voksne møtes med varme, anerkjennelse og oppmuntring, der de opplever seg selv som respekterte og verdifulle.
* Som anerkjenner og støtter barnets eget initiativ ved aktivt å se og lytte til barnet.
* Som jobber målbevisst med sosial kompetanse( selvhevdelse, empati og rolletaking, prososial adferd, selvkontroll, lek, glede og humor).
* Som går aktivt inn i situasjoner med frilek der det oppdages uheldige maktmønstre for å inspirere til variasjon og nye impulser i forhold til leketemaet. **SI STOPP!**
* Som aldri snakker negativt om enkeltbarn til andre barn eller voksne.
* Som tar aktivt kontakt med barna inne og ute.
* Som gir fysisk kontakt til alle barna etter tur.
* Som roser barna og gir positive signaler.
* Som samarbeider med foreldrene og snakker sammen om hvordan mobbing kan forhindres på foreldremøter og personalmøter.

Dersom det likevel oppstår mobbing i vår barnehage skal tiltak rettes mot det enkelte barnet, hele barnegruppen og hele miljøet.

\*\*\*Vi har egen tiltaksplan vi skal følge, hvis mobbing skjer.